Okresná prokuratúra Prešov 
Masarykova 16, 080 97 Prešov

Sp. zn. : 1 Pv 320/12/7707	Prešov, 5.9.2012
EEČ : 2-58-317-2012

U Z N E S E N I E

Trestná vec:	obvinený XXXXX  
Prečin:	Podvod podľa § 221 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Prešov
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v presne nezistený deň XXXXX v Prešove si požičal od XXXXX sumu vo výške 11.000,-EUR, ktorú mu XXXXX riadne odovzdala, kde následne dňa XXXXX o požičaní tejto sumy spísali zmluvu o pôžičke, v ktorej sa zaviazal pôžičku vrátiť najneskôr do XXXXX a v presne nezistený deň mesiaca XXXXX v Prešove si od XXXXX znovu požičal sumu 2.000,-EUR, o požičaní ktorej taktiež spísali zmluvu o pôžičke, v ktorej sa zaviazal pôžičku vrátiť najneskôr do XXXXX, pričom už v čase preberania peňazí vedel, že tieto nevráti, čím XXXXX uviedol do omylu a svojim konaním jej spôsobil škodu vo výške spolu 13.000,- EUR. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
60 mesiacov
Podľa § 216 odsek 3 Trestného poriadku  u k l a d á m  obvinenej osobe povinnosť uhradiť poškodenej strane - XXXXX prechodne bytom (súčasne aj adresa na účely doručovania) XXXXX, XXXXX XXXXX, spôsobenú škodu až do zaplatenia celej dlžnej sumy podľa Dohody o náhrade škody uzavretej dňa XXXXX pred probačným a mediačným úradníkom Okresného súdu Prešov, najneskôr do uplynutia skúšobnej doby.

Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením sp. zn. XXXXX vyšetrovateľ Odboru kriminálnej polície OR PZ Prešov rozhodol o stíhaní XXXXX pre prečin podvodu podľa § 221 ods. 1, 2 Trestného zákona, ktorý mal spáchať tak, ako je to vo výrokovej časti tohto uznesenia.

	XXXXX pri výsluchu pred vyšetrovateľom dňa 11. júna 2012, rovnako aj v konaní pred probačným a mediačným úradníkom OS Prešov dňa XXXXX výslovne  priznal spáchanie tohto skutku, svoje konanie oľutoval a vyslovil súhlas s tým, aby trestné stíhanie bolo podmienečne zastavené, vzhľadom na dohodu o náhrade škody uzavretú toho istého dňa s poškodenou stranou, podľa ktorej dohody v októbri 2012 uhradí prvú splátku dlžnej sumy.

	Poškodená strana potvrdila uzavretie dohody o náhrade škody v rámci mediačného konania na súde, nad jej rámec nebude, v prípade riadneho plnenia dohody a úhrady spôsobenej škody, uplatňovať žiadnu inú náhradu škody.

	Z Dohody o náhrade škody medzi obvinenou osobou a poškodenou osobou zo dňa XXXXX vyplýva záväzok obvinenej osoby nahradiť spôsobenú škodu v splátkach počnúc mesiacom október 2012, a to do 25. dňa v mesiaci, pod hrozbou straty výhody splátok v prípade vynechania zaplatenia splátky, s tým, že podľa dohody posledná splátka má byť zaplatená do 25. septembra 2017.

	Z odpisu z registra trestov vyplýva, že obvinený tam nemá žiaden záznam, rovnako ani v evidencii priestupkov. Charakteristika obvinenej osoby z miesta trvalého bydliska je všeobecná. 

	Podľa § 216 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
 
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
 
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Podľa § 216 ods.2 Tr. poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

	Podľa § 216 ods. 3 Tr. poriadku obvinenému, ktorý uzavrel s poškodeným dohodu o náhrade škody, sa v uznesení o podmienečnom zastavení trestného stíhania uloží, aby škodu v priebehu skúšobnej doby uhradil.

	Vzhľadom na horeuvedené skutočnosti boli tieto zákonné podmienky splnené, preto som rozhodol o podmienečnom zastavení trestného stíhania proti obv. XXXXX. Obvinenú osobu súčasne poučujem, že ak  v priebehu skúšobnej doby  bude viesť  riadny život a bezo zvyšku nahradí spôsobenú škodu podľa dohody s poškodenou stranou (poznamenávam, že vzhľadom na vyššie citovanú právnu úpravu bude nevyhnutné nahradiť škodu v plnom rozsahu najneskôr do uplynutia skúšobnej doby, ktorá zo zákona môže byť maximálne päťročná a začne plynúť právoplatnosťou tohto uznesenia, a to bez ohľadu na dohodnutú splatnosť poslednej splátky), rozhodnem, že sa v tejto skúšobnej dobe osvedčila. Inak rozhodnem, a to aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť do 3 ( troch ) dní odo dňa jeho oznámenia na tunajšiu prokuratúru, o sťažnosti rozhodne Krajská prokuratúra v Prešove. Sťažnosť má odkladný účinok.

JUDr. Michal Barnišin
prokurátor